**Grad Sisak**

Rimska 26

44000 Sisak

Predmet: Obavijest o pokretanju javne rasprave o nacrtu Plana razvoja širokopojasne infrastrukture u projektnom području Sisak

Grad Sisak kao Nositelj projekta (dalje u tekstu: NP) pokrenuo je projekt „*Razvoj infrastrukture širokopojasnog pristupa u projektnom području Sisak*“ (dalje u tekstu: Projekt). Pripremljen je nacrt Plana razvoja širokopojasne infrastrukture (dalje u tekstu: PRŠI) sukladno pravilima Okvirnog nacionalnog programa za razvoj infrastrukture širokopojasnog pristupa u područjima u kojima ne postoji dostatan komercijalni interes za ulaganja (dalje u tekstu: ONP).

PRŠI predstavlja plan razvoja pristupne širokopojasne infrastrukture sljedeće generacije (engl. *Next Generation Access* – NGA) u područjima u kojima ne postoji dostatni komercijalni interes za ulaganja od strane operatora i pružatelja usluga na tržištu (većinom u ruralnim i suburbanim područjima), čime je opravdano izgradnju širokopojasne infrastrukture sufinancirati javnim sredstvima, odnosno sredstvima državnih potpora. Glavni cilj projekta je izgradnja NGA širokopojasne mreže temeljene na tehnologiji kojom će se osigurati pokrivanje brzim (30-100 Mbit/s) i ultrabrzim širokopojasnim pristupom (više od 100 Mbit/s) čime će se osigurati infrastrukturni preduvjeti za održivi, dugoročni društveni i gospodarski razvitak na projektnom području. Ovaj projekt obuhvaća sljedeću jedinicu lokalne samouprave: **Grad Sisak**.

Grad Sisak, sukladno strukturnim pravilima ONP-a (Poglavlje 2.5), pokreće javnu raspravu Projekta. Javna rasprava traje **od** **četvrtka 31.3.2022.** godine **do** **subote 30.4.2022.** godine.

Projektni dokumenti za javnu raspravu dostupni su na mrežnim stranicama Grada Siska na poveznici: link.

Dokumenti za javnu raspravu uključuju:

* Nacrt PRŠI kao osnovni projektni dokument (u inačici 1.8);
* Obrazac za javnu raspravu (u inačici 9.0);
* Upitnik za operatore (u inačici 9.0a), kao tablični obrazac za dostavu podataka od strane operatora elektroničke komunikacijske mreže o stanju njihove postojeće NGA širokopojasne infrastrukture i/ili njihovim planovima za ulaganja u NGA širokopojasnu infrastrukturu na području obuhvata ovog projekta tijekom 2023., 2024. i 2025. kao podloga za precizno određivanje NGA boja (mapiranje) na projektnom području.

Radi postizanja potpune transparentnosti i uključenja svih relevantnih dionika u pripremu projekta, pozivamo sve relevantne dionike i druge zainteresirane strane da dostave svoje komentare na Projekt, kao i tražene podatke/očitovanja sukladno prilozima i navedenom u nastavku.

Posebno, sukladno strukturnim pravilima ONP-a, pozivamo sve operatore na tržištu elektroničkih komunikacija da se očituju o sljedećim okolnostima bitnim za preciznu specifikaciju projekta:

1. Sukladno poglavlju 2.5.1. ONP-a (*Verifikacija boja područja i ciljani obuhvat provedbe projekta*), pozivamo operatore da dostave detaljne podatke o područjima na kojima su trenutno u mogućnosti pružati širokopojasni pristup s brzinama od najmanje 30 Mbit/s (adrese i prateći podaci kojima operatori dokazuju mogućnost pružanja širokopojasnog pristupa s predmetnim brzinama dostavljaju se isključivo unutar Upitnika za operatore, kojeg operatori trebaju popuniti slijedeći predložak i upute navedene u njemu).
2. Sukladno poglavlju 2.5.1. ONP-a (*Verifikacija boja područja i ciljani obuhvat provedbe projekta*), pozivamo operatore da, ako u idućem trogodišnjem razdoblju (tijekom 2023., 2024. i 2025.) planiraju na projektnom području poduzeti komercijalna ulaganja (bez državnih potpora) u pristupne mreže sljedeće generacije (NGA mreže), dostave detaljne podatke o područjima na kojima će moći pružati širokopojasni pristup s brzinama od najmanje 30 Mbit/s (adrese i prateći podaci kojima operatori dokazuju mogućnost pružanja širokopojasnog pristupa s predmetnim brzinama dostavljaju se isključivo unutar Upitnika za operatore, kojeg operatori trebaju popuniti slijedeći predložak i upute navedene u njemu). Osim podataka u Upitniku za operatore, sukladno strukturnim pravilima ONP-a, operatori za planirana ulaganja u NGA mreže u području obuhvata projekta trebaju dostaviti i sljedeće podatke:
3. planirani zemljopisni obuhvat predmetnih NGA mreža;
4. planirano infrastrukturno i tehnološko rješenje predmetnih NGA mreža;
5. planirane iznose njihovih komercijalnih ulaganja u predmetne NGA mreže, uključivo i izvore financiranja;
6. planiranu dinamiku izgradnje predmetnih NGA mreža na razini svih faza predmetnog ulaganja;
7. planiranu strukturu i cijene planiranih maloprodajnih (paketa) usluga koje će nuditi krajnjim korisnicima usluga posredstvom predmetnih NGA mreža;
8. planirane veleprodajne usluge i pripadajuće uvjete pristupa predmetnim NGA mrežama za ostale operatore (operatore korisnike).

**VAŽNO:**

U slučaju nemogućnosti procjene da li najavljena ulaganja operatora opravdavaju promjenu boje određenog područja, Nositelj projekta će se konzultirati s NOP-om. Također sukladno ONP-u i članku 65 Smjernica za primjenu pravila državnih potpora koje se odnose na brzi razvoj širokopojasnih mreža (dalje u tekstu: SDPŠM) Nositelj projekta može zatražiti od operatora koji je najavio NGA ulaganja i detaljnije podatke o ulaganjima (npr. detaljni poslovni plan za projektno područje, potvrde kreditnih institucija o raspoloživim financijskim sredstvima i sl.), kao i potpisivanje Ugovora o izgradnji (u prilogu).

1. Sukladno poglavlju 2.5.1 ONP-a (*Verifikacija boja područja i ciljani obuhvat provedbe projekta*), pozivamo operatore da daju svoje mišljenje na predložene lokacije demarkacijskih točaka NGA širokopojasne mreže koju se planira implementirati ovim Projektom prema agregacijskoj mreži (prema opisu u poglavlju 7 nacrta PRŠI). Također pozivamo operatore koji upravljaju postojećim pristupnim čvorovima spojenim na postojeću agregacijsku mrežu, da dostave informacije o postojećim agregacijskim kapacitetima, kako bi se kroz postupak javne rasprave utvrdilo da li su isti dostatni da u svakom trenutku omogućuju kvalitetu usluga koja je definirana u nacrtu PRŠI.
2. Sukladno poglavlju 2.5.2 ONP-a (*Struktura i razina maloprodajnih paketa*), pozivamo operatore da daju svoje mišljenje na zahtijevanu minimalnu razinu pružanih maloprodajnih usluga na NGA širokopojasnoj mreži koju se planira implementirati ovim projektom (prema opisu u poglavlju 10 nacrta PRŠl).
3. Sukladno poglavlju 2.5.3 ONP-a (*Veleprodajni uvjeti pristupa*), pozivamo operatore da daju svoje mišljenje na veleprodajne usluge koje će se podržavati na NGA širokopojasnoj mreži koju se planira implementirati ovim projektom i pripadna načela određivanja veleprodajnih naknada (prema opisu u poglavlju 11 nacrta PRŠI).
4. Sukladno poglavlju 2.5.5. ONP-a (*Korištenje postojeće infrastrukture*) pozivamo operatore da dostave podatke o njihovoj postojećoj elektroničkoj komunikacijskoj infrastrukturi na području obuhvata ovog projekta, što se posebno odnosi na podatke o:
5. trasama i slobodnim kapacitetima kabelske kanalizacije, zajedno s uvjetima i iznosima naknada za pristup slobodnim kapacitetima predmetne kabelske kanalizacije;
6. trasama, odnosno položajima stupova nadzemnih elektroničkih komunikacijskih vodova, zajedno s uvjetima i iznosima naknada za pristup slobodnim kapacitetima predmetnih stupova;
7. postojećim mrežnim čvorovima i pripadnom slobodnom prostoru za smještaj (kolokaciju) opreme, zajedno s uvjetima i iznosima naknada za pristup slobodnom prostoru u predmetnim čvorovima;
8. postojećim trasama svjetlovodnih kabela i pripadnim slobodnim kapacitetima (broj neosvijetljenih niti), zajedno s uvjetima i iznosima naknada za pristup slobodnim kapacitetima (neosvijetljenim nitima) predmetnih svjetlovodnih kabela.

Gore navedene podatke molimo dostaviti u elektroničkom formatu (pdf, dwg, jpg ili shp) zajedno sa tehničkim uvjetima pristupa, te naknadama za korištenje.

Pored navedenog poziva operatorima elektroničke komunikacijske mreže, pozivamo i sve druge mrežne operatore prema definiciji *Zakona o mjerama za smanjenje troškova postavljanja elektroničkih komunikacijskih mreža velikih brzina* (NN 121/2016), odnosno druge pravne osobe koje daju na korištenje fizičku infrastrukturu koja je namijenjena pružanju usluga proizvodnje, prijenosa ili distribucije plina, električne energije, uključujući javnu rasvjetu, i toplinske energije, te usluga proizvodnje, prijenosa ili distribucije vode, uključujući ispuštanje ili pročišćavanje otpadnih voda i kanalizacije i sustave odvodnje, kao i upravitelje fizičke infrastrukture koja je namijenjena odvijanju željezničkog, cestovnog, riječnog, pomorskog i zračnog prometa, a s ciljem zajedničkog odnosno učinkovitijeg korištenja postojeće fizičke infrastrukture mrežnih operatora, smanjenja nepotrebnog umnažanja građevinskih radova, povezanih troškova i utjecaja na okoliš pri izgradnji NGA mreže sukladno ovom projektu, da dostave podatke o njihovoj postojećoj i planiranoj fizičkoj infrastrukturi na području obuhvata ovog projekta, što se posebice odnosi na podatke o:

1. trasama i slobodnim kapacitetima njihove postojeće fizičke infrastrukture u koju bi se mogli položiti elektronički komunikacijski vodovi, zajedno s uvjetima i iznosima naknada za korištenje predmetnog prostora;
2. slobodnom prostoru u postojećim infrastrukturnim objektima pogodnim za eventualni smještaj (kolokaciju) elektroničke komunikacijske opreme, zajedno s uvjetima i iznosima naknada za korištenje predmetnog prostora;
3. njihovim planiranim projektima izgradnje fizičke infrastrukture do 2025., a koji posebice obuhvaćaju građevinske radove (iskope za postavljanje fizičke infrastrukture i sl.), uz dostavu sljedećih podataka:
   * okvirnih vremenskih planova izgradnje, posebice iz aspekta razdoblja projektiranja i građevinskih radova na iskopima trasa za postavljanje pripadne fizičke infrastrukture;
   * prikaza trasa planirane nove fizičke infrastrukture i njenih kapaciteta, posebice iz aspekta raspoloživog slobodnog prostora u koji bi se mogli položiti elektronički komunikacijski vodovi, zajedno s uvjetima i iznosima naknada za korištenje predmetnog prostora;
   * novim infrastrukturnim objektima pogodnim za eventualni smještaj (kolokaciju) elektroničke komunikacijske opreme, zajedno s uvjetima i iznosima naknada za korištenje predmetnog prostora.

Gore navedene podatke molimo dostaviti u elektroničkom formatu (pdf, dwg, jpg ili shp) zajedno sa tehničkim uvjetima pristupa, te naknadama za korištenje.

Sve podatke koje operateri sudionici javne rasprave dostave tijekom javne rasprave projekta, uključujući i podatke koje operatori označe povjerljivima, Grad Sisak će koristiti isključivo za potrebe izrade konačne inačice PRŠI, a sukladno strukturnim pravilima ONP-a. Pritom će se korišteni podaci koje su operatori označili povjerljivima, ukloniti iz konačne inačice PRŠI (s prilozima) namijenjene javnoj objavi.

Molimo operatore i druge zainteresirane strane da sve tražene podatke i očitovanja dostave **najkasnije do subote 30.4.2022. u 15:00 sati** na adresu elektroničke pošte [prsi.sisak@corellia.com.hr](mailto:prsi.sisak@corellia.com.hr) ili poštom na adresu Grad Sisak, Rimska 26, 44000 Sisak. Očitovanja se dostavljaju isključivo putem Obrasca za javnu raspravu (u inačici 9.0), dok se podaci o stanju postojeće NGA širokopojasne infrastrukture i/ili planovima za ulaganja u NGA širokopojasnu infrastrukturu dostavljaju isključivo putem Upitnika za operatore (u inačici 9.0a).

S poštovanjem,